**ОБЩЕСТВЕНА КОНСУЛТАЦИЯ ОТНОСНО РАЗВИТИЕТО НА НАЗЕМНОТО ЦИФРОВО ТЕЛЕВИЗИОННО РАДИОРАЗПРЪСКВАНЕ**

1. **Състояние на наземното цифрово телевизионно радиоразпръскване (ефирната цифрова телевизия) в страната**
* В изпълнение на §209, ал. 5 от преходните и заключителните разпоредби на Закона за електронните съобщения и в изпълнение на Плана за въвеждане на наземно цифрово телевизионно радиоразпръскване (DVB-T) в Република България на 30.09.2013 г. е преустановено излъчването на ефирна аналогова телевизия в страната.
* Съгласно Годишния доклад на Комисията за регулиране на съобщенията за развитието на пазара на електронни съобщения към края на 2014 г. право да осъществяват електронни съобщения чрез издадените им разрешения за наземно цифрово радиоразпръскване на радио- и телевизионни сигнали имат общо 5 предприятия, като мрежите на 4 от тях са с национално покритие – „НУРТС ДИДЖИТЪЛ” ЕАД, „ФЪРСТ ДИДЖИТЪЛ” ЕАД, HD MEDIA SERVICES LTD и „БУЛСАТКОМ” АД, а мрежата на 1 предприятие – „НУРТС БЪЛГАРИЯ” АД – е за територията на гр. София. От тях през 2013 г. три са осъществявали дейност по наземно цифрово радиоразпръскване – „НУРТС БЪЛГАРИЯ” АД, „НУРТС ДИДЖИТЪЛ” ЕАД и „ФЪРСТ ДИДЖИТЪЛ” ЕАД. През м. юни 2015 г. Комисията за защита на конкуренцията **(КЗК) официално разреши на „БТК“ ЕАД да придобие контрол върху „НУРТС България“ АД и неговото дъщерно дружество „НУРТС Диджитъл“ ЕАД**.
* Според данни на регулатора от м. април т.г., понастоящем, „НУРТС ДИДЖИТЪЛ“ ЕАД, чрез една от мрежите си за наземно цифрово телевизионно радиоразпръскване с национален обхват, излъчва пет телевизионни програми на търговските телевизии от едната изградена мрежа (BTV, NOVA TV, TV 7, NEWS 7, BULGARIA ON AIR), като натовареността на мрежата е под възможния капацитет; втората изградена мрежа е свободна.
* Общественият мултиплекс – „Фърст Диджитъл“ ЕАД излъчва четири програми на обществената телевизия – БНТ, като две от тях са с HD качество.
* Общият капацитет за излъчване чрез трите изградени мрежи е до 24 телевизионни програми.
* Съветът за електронни медии е лицензирал 28 програми за наземно цифрово телевизионно радио- разпространение.
* Останалите две предприятия - HD Media Services Ltd с издадено разрешение за изграждане на три ефирни цифрови мрежи и „Булсатком“ АД за изграждане на една цифрова ефирна мрежа с издадено разрешение, не развиват дейност***.***
* Две от изградените мрежи по данни на предприятията – едната търговска и обществената имат 96.2% покритие по население. Втората изградена търговска мрежа, която не излъчва в момента съдържание, има 85% покритие по население по данни на предприятието.
* Налице е тенденция за непрекъснато намаляване на броя на зрителите на ефирна телевизия и съгласно данните на Асоциацията на българските радио- и телевизионни оператори, на разположение на министерството, този брой, към началото на тази година, включва около 16 % от домакинствата на страната поради силното развитие на платените телевизионни услуги, включително, на достъпни цени. Към датата на преустановяване на сигнала този процент бе около 18%.
1. **Наземното цифрово телевизионно радиоразпръскване в сравнение с останалите платформи за достъп до телевизионно съдържание**

Съгласно Годишния доклад на Комисията за регулиране на съобщенията през 2014 г. броят на предприятията, предоставящи услуги за пренос на радио- и телевизионни програми, остава без изменение спрямо предходната година, като броят на потребителите на тези услуги намалява с 20,0% спрямо 2013 г.

Получените приходи от предоставяне на услуги на едро за пренос и/или разпространение на радио- и телевизионни програми, вкл. IPTV услуги на едро през 2014 г. възлизат на 66,456 млн. лв. и бележат ръст от 17,98% спрямо предходната година.

 Този ръст е резултат от отчетеното през 2014 г. увеличение в приходите от предоставяне на почти всички услуги на едро за пренос и разпространение на радио- и телевизионни програми.

 При услугите за разпространение на радио- и телевизионни програми се наблюдава ръст в размера на получените приходи - 37,4%, в резултат на увеличение на приходите при всички услуги от тази група: с 59,7% при приходите от разпространение на радио- и/или телевизионни програми, вкл. IPTV услуга на едро, с 37,4% при приходите от наземно радиоразпръскване и с 31,8% при приходите от спътниково радиоразпръскване.

Скромен е делът на домакинствата, които ползват безплатна спътникова телевизия – около 3% от българските домакинства съгласно данни на Асоциацията на българските радио- и телевизионни оператори.

За периода 2012-2014 г. броят на абонатите на платена телевизия на дребно нараства с 11,7%, като само за последната година наблюдаваният ръст е 4,9%, достигайки 1,83 млн. абоната.

Най-значително е увеличението на абонатите на IP телевизия през 2014 г. спрямо предходната - над 30%, като към 31.12.2014 г. те достигат 10,4% от абонатите на платена телевизия в страната. За втора поредна година обаче темпът на нарастване намалява, което показва, че междуплатформената конкуренция в сегмента по отношение на качеството и разнообразието на предоставяните услуги се задълбочава.

Броят на потребителите на спътникова телевизия също бележи ръст – със 7,1% спрямо предходната година. В края на 2014 г. броят на абонатите, ползващи услугата самостоятелно или в пакет с други електронни съобщителни услуги, достига 45% от общия брой на абонатите на платена телевизия у нас.

За разлика от предходната година, когато се наблюдаваше незначителен ръст от 0,4%, през 2014 г. е налице спад в броя на абонатите на кабелна телевизия от 1,7% за едногодишен период. За първи път делът на абонатите на кабелна телевизия се нарежда на второ място, след този на абонатите на спътникова телевизия, като заема 44,6% . Това преразпределяне на дяловете произтича от задълбочаващата се конкуренция между предприятията, предоставящи телевизионна услуга, които провеждат все по-агресивна политика за привличане на нови абонати.

Услугите „Pay-per-View” (PPV) и видео по поръчка (VOD) се предлагат от предприятията, предоставящи кабелна телевизия, както и от IPTV доставчиците, като към 31.12.2014 г. обобщените данни сочат, че:

* броят на уникалните абонати, които поне веднъж са използвали услугата PPV, нараства 2,7 пъти в сравнение с 2013 г., като достига 7147;
* броят на уникалните абонати на услугата видео по поръчка (VOD) намалява с около 11% до 30,1 хил. абонати.

Фактът, че към 31.12.2014 г. е налице ръст спрямо предходната година в броя на абонатите на платена телевизия, показва, че цифровизацията на ефирното разпространение на радио- и телевизионни програми, което бе осъществено в края на месец септември 2013 г. не оказва негативно отражение върху сегмента на платена телевизия в България.

1. **Тенденции в политиката по управление на радиочестотния спектър**

В Актуализираната политика на Република България в областта на електронните съобщения, приета с Решение № 149 на МС от март 2015 г., е предвидено да се извърши оценка на ефективността на ползването на обхват 700 MHz (694-790 MHz) за спектъра, определен за граждански нужди, в контекста на възможностите за бъдещо преразпределение от гледна точка на потенциалните ползи и в зависимост от инвеститорския интерес.

Освен това, очакват се промени в предназначението на спектъра, който понастоящем се ползва за цифрово наземно радиоразпръскване във връзка с предстоящата Световна конференция по радиосъобщения към Международния съюз по далекосъобщения в края на 2015 г., когато предстои да се определят сроковете на световно ниво за предоставянето на обхвата 700 MHz, познат като „втори цифров дивидент“ за мобилни услуги.

1. **Съществуващи модели на наземното цифрово телевизионно радиоразпръскване**

Повечето обществени телевизии в Европа упражняват правата върху ползвания за наземно цифрово телевизионно радиоразпръскване ограничен честотен ресурс. Някои обществени телевизии също притежават и преносната инфраструктура – France 2, RAI, BBC и др. В други държави са формирани консорциуми между обществени и търговски телевизии/доставчици на телевизионно съдържание, които освен правата за ползване на честотен спектър притежават и преносната инфраструктура.

Подобни модели водят до намаляване в дългосрочен план на ежегодните разходи на телевизионните оператори за наземно цифрово телевизионно радиоразпръскване, включително до осигуряване на по-висок процент покритие по население. Тези модели дават възможност на ТВ операторите да участват равнопоставено на пазара на ТВ радиоразпръскване

Предвид обществената значимост на ефирната цифрова телевизия, като основно средство за свободен достъп до телевизионно съдържание в страната, на вниманието на всички заинтересовани страни, поставяме въпроси, свързани с бъдещето на наземната цифрова телевизия, на които очакваме мнения/предложения в 30-дневен срок, считано от датата на публикуване на настоящото съобщение.

Лица за контакт от МТИТС: Димитър Димитров – началник на отдел „Управление на радиосъобщенията“, дирекция „Съобщения“, тел. 02/949 23 37, didimitrov@mtitc.government.bg, и Любомир Панчев, тел. 02/949 21 93, lpanchev@mtitc.government.bg.

**ВЪПРОСИ КЪМ ЗАИНТЕРЕСОВАНИТЕ СТРАНИ:**

**1. Какво, според Вас, е значението на услугата „ефирно разпространение“ от търговска и от потребителска гледна точка?**

**2. Като отчитате състоянието на наземното цифрово телевизионно радиоразпръскване в страната, бихте ли участвали в състезателни процедури за издаване на разрешения за изграждане на мрежи за наземно цифрово телевизионно радиоразпръскване с национално покритие (до четири), при условие че до края на годината е осигурен безусловно свободен честотен ресурс в обхвата 470-694 MHz и че в процедурите са допуснати равнопоставено всички заинтересовани страни, напр., платформени оператори, радио- и телевизионни оператори, доставчици на съдържание?**

**3. Бихте ли участвали в състезателни процедури за издаване на разрешения за изграждане на мрежи за наземно цифрово телевизионно радиоразпръскване с регионално покритие, при условие, че до края на годината е осигурен безусловно свободен честотен ресурс в обхвата 470-694 MHz и че в процедурите са допуснати равнопоставено всички заинтересовани страни, напр., платформени оператори, радио- и телевизионни оператори, доставчици на съдържание?**

**4. По Ваше мнение какъв би бил икономически обоснования срок на валидност на разрешението/ята за изграждане на мрежи с национално и съответно, регионално покритие при условие, че законово допустимият първоначален срок е до 20 години?**

**5. По Ваше мнение какви би следвало да бъдат изискванията към участниците в състезателната/ите процедура/и, за да се осигури предоставянето на разрешение на предприятие, което да е в състояние да осигури надеждно ефирно цифрово телевизионно радиоразпръскване?**

**6. По Ваше мнение какви би следвало да бъдат критериите за оценка на предложенията на участниците в състезателната/ите процедура/и, за да се осигури надеждно ефирно цифрово телевизионно радиоразпръскване?**

**7. По Ваше мнение следва ли да се предприемат мерки от страна на държавата за осигуряване на устойчивото развитие на ефирното цифрово телевизионно радиоразпръскване? Ако да, моля посочете какви и от кои компетентни държавни органи?**

**8. Намирате ли за подходящо и съответно, възможно програмите на обществената и/или търговските телевизии да се излъчват, чрез една наземна цифрова мрежа (един мултиплекс)? Ако да, моля посочете при какви условия (напр., съотношение при резервиране на капацитет и/или наем на инфраструктура и/или прехвърляне на права на ползване върху честотен ресурс и/или други – моля, посочете)?**

**9. Смятате ли, че обществената телевизия – БНТ, следва да притежава правата върху ограничения ресурс – радиочестотен спектър за ефирно цифрово телевизионно радиоразпръскване?**

**10. Какъв, според Вас, е потенциала на рекламния пазар при ефирното телевизионно радиоразпръскване?**

**11. Какви, според Вас, трябва да са стимулите за телевизионните оператори, създаващи програми, да ги предоставят за безплатно разпространение, в т.ч., да се разшири броя на предоставените програми, чрез ефирни цифрови мрежи?**

**12. Смятате ли, че ако до края на 2015 г. е наличен свободен честотен ресурс в обхвата 470-694 MHz (по принцип достатъчен за четири ефирни цифрови мрежи), следва да продължи да се предоставя за нуждите на наземното цифрово телевизионно радиоразпръскване или за други електронни съобщителни услуги? Ако да, то какви (напр., интегрирани телекомуникационни услуги – цифрово телевизионно разпространение и IPTV/спътникови, кабелни и IPTV, и др.)?**

**13. Според Вас какъв би бил подходящият бизнес модел, при който успешно може да се реализира ефирното цифрово телевизионно радиоразпръскване като технологична платформа,  конкурираща се с кабелните, спътниковите и мобилните платформи, предоставящи телевизионни услуги?**